- Со кхуза къеда вале хьалха, кхетош-кхиоран центрехь болх беш вара. Ас даим ойла йинарг цхьа хIума ду, сайгара нахана пайда бер бац-те бохург. Суна даим лиъна нахана цхьа дика болх хила. Сайгара царна цхьа гIо-накъосталла эшча а, хазахетта суна. Дала, цхьа сан нияте хьаьжжина, нисбиний-те аьлла хеташ ву со хIара болх сайна. ХIинца суна уггар коьртаниг хIун хета аьлча, масала, дов даьллачарна юккъехь маслаIат до оха. Тахана доккха хIума ду-кха и, дегнашца вовше хераваьлла ши бусалба стаг герга валор. Дов даьллачохь дан маслаIат а хилча, цига воьдуш улло ваккха накъост а хилча, доккха ирс ду-кха и. Вайн Куьйгалхочо тхуна оьшуш мел дерг латтош а ду, тхайна оьшучу хьаькимна тIекхачалуш а ду тхо, тахана боккха Делан къинхетам бу-кха и.